Les Falles de Gandia reben el reconeixement com a Festa d'Interés Turístic Nacional de mans de la secretària d'Estat de Turisme
25 març 2025

## Les Falles de Gandia reben el reconeixement com a Festa d'Interés Turístic Nacional de mans de la secretària d'Estat de Turisme25 març 2025Última actualització: 25 març 2025

![](../gestion/img/bc23fd9b4265673d7b43e60a64bc50d778770b70fc7b3cbe261501c2bbb59320.jpg)  
  

**El saló de plenaris de l’Ajuntament de Gandia ha acollit esta vesprada l’acte d’entrega del reconeixement de les Falles de Gandia com a Festa d’Interés Turístic Nacional.**

La distinció ha sigut atorgada per la secretària d’Estat de Turisme, **Rosario Sánchez**, i l’alcalde de Gandia, **José Manuel Prieto**, al president de la Federació de Falles de Gandia, **Francisco Martínez**, i a les falleres majors de 2025, **Ariadna Apio** i **María Cremades**.

L’esdeveniment ha comptat amb la presència de la regidora de Turisme, Platges i Promoció Exterior, **Balbina Sendra**; el regidor delegat de Falles, **Adrián Vila**; membres de la corporació municipal, expresidents de la Federació de Falles i representants de les diferents comissions falleres, així com de la Setmana Santa de la ciutat, entre altres.

L’alcalde de Gandia ha agraït, en primer lloc, la visita de la Secretaria d’Estat de Turisme per atorgar este reconeixement, que situa les Falles de la ciutat en el mapa nacional de les festes més rellevants, sumant-se així a la Setmana Santa gandiana, que ja va ser distingida com a Festa d’Interés Turístic Nacional el 2019.

Aquesta designació suposa un impuls per a la promoció i visibilitat de les festes, amb el consegüent impacte positiu en la cultura, l’economia i el turisme local.

Prieto ha subratllat que les Falles són molt més que una festa: “_representen una manera única d'expressió que uneix tradició, sàtira i creativitat. A través de la pólvora, la indumentària, els_ __llibrets i les impressionants construccions falleres, els artistes,__ _indumentaristes i comissions mantenen viva una identitat que transcendeix generacions_”. “_El foc és la gran metàfora de les Falles, un símbol de renovació que ens recorda que, des de les cendres, sempre és possible un nou començament_”, ha afirmat l'alcalde.

La pirmera autoritat municipal ha recordat que el reconeixement arriba després "_d'anys d'esforç i dedicació per part de la Federació de Falles de Gandia i de totes les comissions, que han treballat incansablement per a preservar i engrandir aquesta tradició_". Des que en 1984 es va atorgar el títol de Festa d'Interés Turístic, "_s'ha treballat amb determinació per a aconseguir aquest nou escaló, que situa a les Falles de Gandia en el panorama nacional amb una visibilitat encara major"_.

Prieto ha volgut agrair l'esforç de tots aquells que han contribuït a aquesta fita i ha reafirmat el compromís de l'Ajuntament amb el futur de les Falles. “_Aquest reconeixement ens atorga més motius per a continuar treballant, per a consolidar la nostra identitat i projectar-la al món amb l'orgull de ser valencians i gandians_”, ha conclòs.  

Per la seua banda, **Sánchez** ha assenyalat que "_la declaració d’una festa com d’Interés Turístic Nacional és una distinció molt apreciada per part de la Secretaria d’Estat de Turisme, i que ens fa especial il·lusió concedir_", i ha destacat sobre les Falles de Gandia "_el gran sentiment i la gran implicació de tota una ciutat darrere de la seua festa, perquè és la gent i el sentiment popular allò que sosté i fa gran una festa com les Falles de Gandia_".

Finalment, **Martínez** ha destacat que la distinció suposa una recompensa a anys de ser fidels "_a la nostra tradició, a l’esforç de les nostres comissions, a la creativitat dels nostres artistes fallers, al treball dels músics, pirotècnics, indumentaristes i de cada una de les persones que, amb la seua passió i dedicació, han fet que les Falles de Gandia siguen el que són hui: una expressió única de cultura, art i sentiment_", i ha afirmat que "_les falles continuaran avant, engrandint la nostra festa i mantenint viva la nostra essència. Perquè les Falles de Gandia no són només monuments que cremen en la Nit de la Cremà; són sentiment, són cultura, són germanor, són el batec d’una ciutat que, cada mes de març, s’ompli de llum, música i pólvora_".

  

**Firma en el Llibre d’Honor**Abans de l’acte, la secretària d’Estat de Turisme ha sigut rebuda en el despatx d’Alcaldia, on ha signat en el **Llibre d’Honor de la Ciutat**, en presència de l’alcalde, la regidora de Turisme i els portaveus de les diferents forces polítiques representades en el consistori.

[Twittear](https://twitter.com/share)